কল্পতরু উৎসবে দক্ষিণেশ্বরে ভক্তের ঢল, ভিড় সামলাতে বিশেষ নিরাপত্তা ব্যবস্থা

কলকাতা: নতুন বছরের (New Year 2025) প্রথম সকালেই কল্পতরু উৎসব (Kalpataru Utsav) ঘিরে দক্ষিণেশ্বরে (Dakhineswar) ভক্তদের ঢল নেমেছে। কাকভোর থেকেই দক্ষিণেশ্বর কালীমন্দির (Kali Mandir) চত্বরে ভিড় বাড়তে শুরু করে। একই সঙ্গে উত্তর কলকাতার কাশীপুর উদ্যানবাটি ও কামারপুকুরেও দীর্ঘ লাইন চোখে পড়েছে। বিপুল ভিড় সামাল দিতে মন্দির চত্বরে নেওয়া হয়েছে বিশেষ নিরাপত্তা ব্যবস্থা।

প্রতিবছরই ১ জানুয়ারি কল্পতরু উৎসবে দক্ষিণেশ্বর ও কাশীপুর উদ্যানবাটিতে ভক্তসমাগম বেশি হয়। এ বছরও তার ব্যতিক্রম হয়নি। বৃহস্পতিবার ভোর থেকেই ফুলের ডালা হাতে ভক্তদের দীর্ঘ লাইন মন্দিরের বাইরে দেখা যায়। দিনভর চলবে পুজোপাঠ, হোম-যজ্ঞ ও প্রার্থনা।

আরও পড়ুন: স্বাভাবিকের ৫.৩ ডিগ্রি নীচে কলকাতার তাপমাত্রা, কনকনে শীত আর কতদিন?

কল্পতরু উৎসব উপলক্ষে শুধু দক্ষিণেশ্বর নয়, বেলুড় মঠ, কালীঘাট ও তারাপীঠেও পুণ্যার্থীদের ভিড় দেখা গিয়েছে। বিশ্বাস অনুযায়ী, কল্পতরুর দিনে মন থেকে প্রার্থনা করলে তা পূর্ণ হয়। সেই বিশ্বাসেই ভোররাত থেকে মন্দিরমুখো হয়েছেন ভক্তরা। দিনভর রামকৃষ্ণ পরমহংসদেবের জীবন ও বাণী নিয়ে আলোচনা হবে।

প্রসঙ্গত, ১৮৮৬ সালের ১ জানুয়ারি গুরুতর অসুস্থ অবস্থায় উত্তর কলকাতার কাশীপুর উদ্যানবাটিতে ছিলেন শ্রীরামকৃষ্ণ পরমহংসদেব। ওই দিন তিনি ভক্তদের কাছে স্বরূপে দর্শন দেন ও আশীর্বাদ করেন—‘তোদের চৈতন্য হোক’। ভক্তদের বিশ্বাস, সেদিনই কল্পতরু রূপে আবির্ভূত হয়েছিলেন ঠাকুর। সেই স্মৃতিতেই প্রতি বছর ১ জানুয়ারি কাশীপুর উদ্যানবাটি ও দক্ষিণেশ্বরে কল্পতরু উৎসব পালিত হয়।